钦定古今图书集成/明伦汇编/官常典/第798卷 > 何文渊
## 钦定古今图书集成/明伦汇编/官常典/第798卷 > 何文渊

按《明外史》本传：“文渊，字巨川，江西广昌人。永乐十六
年进士。授御史，历按山东、四川，发奸谪，伏黜贪残，境
内肃然。乌蒙奸民什伽私其知府禄昭妻，惧诛，告昭
反，诏发军会讨。文渊知其诬，檄止所调，军白其罔。宣
德五年，用都御史顾佐荐，奉敕知温州府。旧额田十
亩，以其三为陆田，俾输麦税，视水田特重，文渊奏请”
均之。商税旧征钱钞，洪武中许税课司远者易金银
进。是时金银既有禁，而温之商税鱼课犹征银，输者
大困。文渊请复纳钞，皆报可。青田豪民徐成不输赋，
县使粮长叶孟圭督之。孟圭故与成有怨，因率五百
人毁成屋，掠其财。成诉于官，三司欲兵之。文渊曰：“青
田俗犷悍，国初常反。今犯法数百人，不可尽捕。”乃召
孟圭至，譬以祸福，令还所掠，葺其屋，事遂定。居六年，
政教大行。监司上其绩，命增俸二等，赐玺书奖励。以
尚书胡濙荐，擢刑部右侍郎，出督两淮盐课。旧制，灶
丁悉免徭役。后法废，灶重困。至是文渊奏复之。正统
三年，两以议狱不当，与尚书魏源下狱，皆得释。文渊
在朝廷多建白。尝谓“《律》给罪人衣粮，父母老病、鳏寡
无养者，许奏收赎。今皆不然，请如律。”又言：“学校之外，
宜敕提学官广询山林畎亩，有好学而孝弟忠信义
著乡里者，复其身，俾得力学应科目，则人材日盛。”淮、
扬饥，发廪赈济。文渊谓：“仓廪之积有限，江海之利无
穷。请弛川泽禁以便民。”皆从之。六年冬，以疾乞归。景
帝即位，起吏部左侍郎。寻进尚书，佐王直理部事。东
宫建，加太子太保。以铨选涉私，为御史练纲等所劾，
帝宥之。既而灾异见，六科都给事中林聪等偕诸御
史共劾大臣不职者，言文渊憸邪蠹政。帝亦不问。文
渊再疏乞休，已得请，越数日复留。左庶子周旋，温人
也，疏言“文渊枉，聪等。”攻益力，并劾。旋，御史曹凯复廷
诤之，文渊遂与旋俱下狱。文渊雅善太监兴安，其复
留也，安有力焉。聪劾疏有嘱内臣语，安怒，请帝诘主
名。聪难斥，言“安第云：文渊每行私，必称安，臣请属故
臣等以为言。”于是释文渊，命致仕。英宗复位，削其加
官，而文渊以前议易储言：“父有天下，传之子。”主者遂
入之诏书，深惧祸及。至是，或传命遣捕，遂自经死。子
乔新。